|  |  |
| --- | --- |
| PORKOLÁB KRISTÓF  földtudomány BSc, 1. félév  Eötvös Loránd Tudományegyetem Természettudományi Kar |  |

Témavezető:

|  |
| --- |
| Pálfy József  egyetemi tanár, ELTE TTK |

Anisusi (középső triász) Brachiopoda társulások vizsgálata a felsőörsi szelvényben (Balaton-felvidék)

Anisusi (közéspő triász) brachiopoda társulások a felsőörsi szelvényben (Balaton-felvidék)

A Brachiopodák szesszilis, epibentonikus élőlényekként jó alapot szolgáltatnak őskörnyezeti elemzések számára. A törzset súlyosan érintő perm végi kihalás után a középső triász a mezozoikumi kisebb felvirágzásuk kezdete volt. A Balaton-felvidék középső-triász Brachiopoda faunája körülbelül 160 éve ismert, alapos és sokrétű vizsgálatok tárgya volt. A ősmaradványokban gazdag Felsőörsi Mészkő Formáció számos feltárásban bukkan felszínre. A felsőörsi lelőhely faunája korábbi vizsgálatok szerint erősen különbözik a többi lelőhelyétől, a Trigonirhynchella attilina és Caucasorhynchia altaplecta fajok dominanciája jellemzi. Vizsgálatom tárgya a Laczkó Dezső Kövületvadász Tábor 1992-ben rétegenként gyűjtött, máig feldolgozatlan anyaga. A szelvényt korábban csak törmelékből gyűjtött példányokon keresztül vizsgálták, így új eredményekkel kecsegtetett a réteg szerint gyűjtött minták elemzése. A vizsgálat fő célja a lelőhely Brachiopoda faunatársulásainak elemzése, az azokat meghatározó őskörnyezeti változások értelmezése volt. Összesen 831 db példányt preparáltam ki a bezáró kőzetből, a meghatározás során 10 nemzetség 13 faját különítettem el. A rétegenkénti adatok alapján a diverzitás változásait és a gyakoriság-eloszlást vizsgáltam. A rétegek diverzitásának reális összehasonlíthatósága érdekében ritkítást (rarefaction) alkalmaztam. A különböző rétegek, illetve fajok közti kapcsolat vizsgálata többváltozós adatelemzéssel, klaszter analízissel és NMDS módszerrel (nem-parametrikus többdimenziós skálázás) történt. A korábbi eredmények szerint a vizsgált terület tagolt aljzatú sekélytengeri medence volt a középső-triász folyamán. Jelen vizsgálat az új módszerekkel, és Felsőörs rétegek szerinti feldolgozásával részletesebb őskörnyezeti modell felállítását teszi lehetővé. A rétegsoron belüli, sokszor éles faunaváltozások nem a Brachiopodák evolúciójával magyarázhatók, hanem környezetváltozásokra utalnak. A csak Felsőörsre jellemző Trigonirhynchella attilina-Caucasorhynchia altaplecta társulás dominanciája a környezeti feltételek térbeli egyenetlenségéről, míg a két faj rétegenkénti előfordulása környezetváltozásokról tanúskodik. A fauna összetételének és diverzitásának időbeli változásai a sekélytengeri aljzat változásaira vezethetők vissza.